KIRJALLINEN KYSYMYS E-3379/02 esittäjä(t): Bart Staes (Verts/ALE) komissiolle. Berlaymont-rakennuksen käyttöönoton ajankohta ja rakennuksesta aiheutuneet kustannukset.



Virallinen lehti nro 110 E , 08/05/2003 s. 0210 - 0211



KIRJALLINEN KYSYMYS E-3379/02 esittäjä(t): Bart Staes (Verts/ALE) komissiolle (27. marraskuuta 2002) Aihe: Berlaymont-rakennuksen käyttöönoton ajankohta ja rakennuksesta aiheutuneet kustannukset Sanomalehtitietojen mukaan Belgian hallitus ja EU ovat päässeet sopimukseen Berlaymont-rakennuksen käyttöönotosta. Niiden mukaan EU antaisi Belgialle 545 miljoonan euron summan. Belgian ministeri Daemsin mukaan komissio voisi ottaa rakennuksen käyttöön loppuvuodesta 2003. Koska komissio olisi tietojen mukaan esittänyt multimedian käyttöä koskevia lisävaatimuksia, on epävarmaa, voidaanko rakennus ottaa käyttöön sovittuna ajankohtana. Belgian hallitus joutuu maksamaan uusista myöhästelyistä vähintään 15 miljoonaa euroa sakkoa. Tämä ja muut asbestin poistosta ja muiden rakennusten vuokraamisista aiheutuneet kustannukset olisivat yhteensä 1,4 miljardia euroa. Lehtikirjoittelu asiasta on ollut kirjavaa. Voiko komissio antaa täydellisesti ja kunnollisesti selonteon vasta tehdystä sopimuksesta ja ilmoittaa, milloin se on suunnitellut muuttavansa Berlaymont-rakennukseen? Neil Kinnockin komission puolesta antama vastaus (12. joulukuuta 2002) Kuten arvoisa parlamentin jäsen tietää, sen jälkeen kun hän esitti kysymyksensä, hallintouudistuksesta vastaava komission jäsen esitti 21. lokakuuta 2002 komission tiedonannon Berlaymont-rakennuksen tulevaisuudesta parlamentin budjettivaliokunnan ja talousarvion valvontavaliokunnan yhteiskokoukselle. Hallintouudistuksesta vastaavalla komission jäsenellä oli kyseisessä kokouksessa tilaisuus esittää arvoisille parlamentin jäsenille yhteenveto komission ja Belgian hallituksen välisestä sopimuksesta sekä runsaasti Berlaymont-rakennuksen hankintaan liittyvien ehtojen yksityiskohtia. Hän myös esitteli sopimuksen julkisista rakennustöistä vastaavan ministerin Rik Daemsin kanssa 23. lokakuuta 2002 pidetyssä lehdistötilaisuudessa. Tiedonantoon sisältyvän erittelyn mukaisesti Belgian, Berlaymont 2000 -yhtiön ja komission väliseen sopimukseen sisältyy seuraava: - 552 879 207 euron kiinteä hinta muodostuu 503 318 502 eurosta, joka on komission osuus kunnostuskustannuksista, ja 49 578 705 eurosta, joka on rakennuksen arvo (jonka katsottiin vuonna 1997 olevan kaksi miljardia Belgian frangia) ennen kunnostusta. Sovellettava korko on 5,37 prosenttia. Ensimmäinen vuosittainen maksu on siten 31 891 235 euroa, jota korotetaan kahdella prosentilla peräkkäisissä vuosittaisissa maksuissa ostoa seuraavien vuosien aikana. - Perusrakennuksen vahvistettu toimitusajankohta on 31. joulukuuta 2003 sekä komission kokoushuoneen ja multimediavarusteiden vastaavasti 31. maaliskuuta 2004 ja 30. kesäkuuta 2004. - Jos edellä mainittuja määräaikoja ei noudateta, erityissakkoja maksetaan seuraavasti: Komissio lopettaa Berlaymont-rakennuksen vuokran (15,4 miljoonaa euroa) maksamisen, jos se ei ole valmis otettavaksi käyttöön 1. tammikuuta 2004. Jos 31. maaliskuuta 2004 päättyvää määräaikaa ei noudateta, vuosittaista maksuerää alennetaan suhteessa myöhästymiskuukausien määrään ensimmäisestä myöhästymispäivästä lähtien. (Tämä alennus olisi 221 000 euroa kuukaudessa.) Samaa järjestelyä sovelletaan 30. kesäkuuta päättyvään määräaikaan. Nämä sakot ovat kumulatiivisia. - Sekä Belgian valtiolla että Berlaymont 2000 -yhtiöllä on vastuu töiden toteuttamisesta ja tehtävien jakamisesta ennalta arvaamattomien tapahtumien seurauksena ja sellaisessa tapauksessa, että kolmannet osapuolet ovat syyllistyneet toteennäytettyyn petokseen. Sopimus allekirjoitettiin Belgian hallituksen kanssa 23. lokakuuta 2002. Komissio laatii parhaillaan suunnitelmaa rakennuksen porrastetusta käyttöönotosta vuoden 2004 alusta lähtien.